‘Oscar het voorkeurbehandeling ontvang’Pistorius het begin huil terwyl Masipa haar uitspraak op 11 September 2014 gelees het. Foto: Kim Ludbrook/EPA/Pool Jacque Mofokeng, PWMSA se mede-sameroeper in Gauteng, het gesê dit was ŉ bedekte seën dat Michael Masutha, minister van korrektiewe dienste, die uitdagings wat vroue in die gesig staar kon raaksien. Mofokeng het gesê wat Masutha Woensdag gesê het, was ŉ bewys dat Pistorius voorkeurbehandeling ontvang het. “Ons wil net hê almal moet regverdig behandel word,” het sy gesê. “Ons is nie teen die gereg nie. Ons hoop dat Oscar tien tot 15 jaar [tronkstraf] kry met geen parool nie.” Masutha het Woensdag die besluit om Pistorius onder korrektiewe toesig vry te laat, na die paroolhersieningsraad terugverwys aangesien hy voel dat daar geen wetlike basis is waarop die besluit geneem is nie. Volgens Masutha is die besluit oorhaastig geneem aangesien Pistorius eers op 21 Augustus in aanmerking kan kom vir die oorweging van parool of korrektiewe toesig. Reeva Steenkamp sou Woensdag haar 32ste verjaardag gevier het. Volgens Mofokeng het Reeva se ouers, June en Barry, die dag op die strand deurgebring. Toe sy die nuus aan hulle oorgedra het, het hulle gemoed volgens Mofokeng gelig en het hulle gesê: “Dit is die beste dag vir Reeva.” Die PWMSA het Maandag ’n amptelike petisie by Masutha se kantoor ingehandig waarin hulle hul teenkanting teen Pistorius se vrylating uiteensit. Die staat het ook Maandag hul betooghoofde ingedien om teen Pistorius se skuldigbevinding en vyf jaar vonnis te appelleer. Die staat vra die appèlhof om Oscar se skuldigbevinding van strafbare manslag na moord om te keer. Dit sal beteken, indien die appèl suksesvol is, dat Pistorius se vonnis met ŉ baie swaarder vonnis van ten minste 15 jaar tronkstraf vervang word. Klik hier vir alle vorige berigte oor Oscar Pistorius op Maroela Media.